Soektog na kleuter eindig tragiesArgieffoto Die soektog na die vermiste tweejarige meisie van Delportshoop in die Noord-Kaap wat oor die naweek ontvoer is, het tot ŉ einde gekom toe die kind se liggaam Donderdagmiddag in die Vaalrivier ontdek is. Volgens kapt. Olebogeng Tawana, woordvoerder van die polisie, is die meisie se liggaam omstreeks 12:50 in die water ontdek. Daar was ŉ klip aan die liggaam vasgemaak. Delportshoop lê aan die Vaalrivier. Die gemeenskap het ses dae lank saam met lede van verskeie eenhede van die polisie, insluitend die honde- en soek-en-reddingseenheid, na die kind wat sedert Saterdag vermis word, gesoek. Maroela Media het vroeër berig die meisie se klere is enkele dae gelede in ’n veld gevind. Volgens Tawana is dié klere ŉ paar meter van die rivier se oewer gevind. Dit volg nadat ŉ man, in sy 30’s, Saterdagaand by die meisie en haar ma se huis ingebreek het terwyl hulle gelê en slaap het. Die man het glo gedreig om die ma te vermoor waarna hy haar probeer verkrag het. “ŉ Struweling het tussen die ma en die man uitgebreek en hy kon daarin slaag om los te breek. Daar word vermoed dat die man die vrou se kind gegryp het voordat hy op die vlug geslaan het.” Die man is aangekeer en het vandeesweek vlugtig in die Barkly-Wes-landdroshof verskyn op vier aanklagte, onder meer poging tot verkragting, huisbraak en ontvoering. ’n Moordklag van sal ná afloop van vandag se ontdekking ook teen die verdagte aanhangig gemaak word. Tawana het gesê die Noord-Kaapse polisie veroordeel misdade teen vroue en kinders ten sterkste. RED: Die berig is aangepas sedert dit oorspronklik gepubliseer is om die geslag van die kind reg te stel.